讀守道詩
作者：張耒
朝代：宋

paragraphs: 仁宗之初公有聲，一世懦者聞之驚。
日行古義不顧俗，師事孫子傳其經。
掃堂捧杖供賤役，侍師之坐隨師行。
質疑問道無敢變，當世始知師與生。
作爲文章不徒發，譏切時事排公卿。
俗儒毀譽無所出，乃取過行爲譏評。
過於仁義罪固小，矯弊自合違中行。
人皆不及子獨過，過者之罪誰爲輕。
開編偶誦子詩句，辭氣磊落嚴以清。
吟哦令我不能舍，想見眉宇寒崢嶸。
高風一泯不可見，安得壯士能經營。
惜哉朽骨不可作，徂徠廢土知誰耕。